b'\n_START_ARTICLE_\nSejarah al-Quran\n_START_SECTION_\nPengertian Nuzul Al-Quran\n_START_PARAGRAPH_\nDaripada segi bahasa, perkataan \xe2\x80\x98Nuzul\xe2\x80\x99 bererti menetap di satu tempat atau turun dari tempat yang tinggi. Kata perbuatannya \xe2\x80\x98nazala\xe2\x80\x99 (\xd9\x86\xd8\xb2\xd9\x84) membawa maksud \xe2\x80\x98dia telah turun\xe2\x80\x99 atau \xe2\x80\x98dia menjadi tetamu\xe2\x80\x99. Sebenarnya penggunaan istilah Nuzul al-Quran ini secara majaz atau (simbolik) sahaja yang bermaksud pemberitahuan al-Quran. Tujuannya untuk menunjukkan ketinggian al-Quran._NEWLINE_Secara teknikalnya Nuzul al-Quran bererti penurunan al-Quran dari langit kepada Nabi Allah yang terakhir. Perkataan Nuzul dalam pelbagai wajah sama Ada kata nama, kata perbuatan atau lainnya digunakan dalam al-Quran sebanyak lebih kurang 290 kali. Sebagai contoh, \xe2\x80\x9cDia yang telah\xe2\x80\xa6..menurunkan hujan.\xe2\x80\x9d (al-Baqarah:22), \xe2\x80\x9cDialah\xe2\x80\xa6.yang menurunkan Taurat Dan Injil.\xe2\x80\x9d (Ali Imran:3) Dan banyak lagi ayat-ayat lain.\n_START_SECTION_\nCara Al-Quran (wahyu) diturunkan\n_START_PARAGRAPH_\n\xe2\x80\x98Aishah isteri Rasulullah SAW, meriwayatkan sebelum Nabi Muhammad diangkat menjadi Rasul, beliau bermimpi perkara yang benar ketika beliau_NEWLINE__NEWLINE_menyendiri di Gua Hira\xe2\x80\x99 beribadah kepada Allah SWT untuk selama _NEWLINE_kira-kira tiga tahun. Di gua berkenaanlah baginda menerima wahyu yang pertama._NEWLINE_Harith bin Hisham, seorang sahabat Rasulullah s.a.w. pernah bertanya kepada Baginda bagaimana wahyu diturunkan kepadanya. Rasulullah menjawab_NEWLINE__NEWLINE_:_NEWLINE_\xe2\x80\x9dKadang-kadang wahyu datang kepada-ku dengan gema (desingan) loceng dan ini amat berat bagi-ku, dan sementara bunyi itu hilang aku mengingati apa yang disampaikan kepada-ku. Kadang ia datang dalam bentuk jelmaan malaikat kepada-ku merupai lelaki, bercakap dengan-ku dan aku menerima apa saja yang disampaikannya kepada-ku.\xe2\x80\x9d_NEWLINE_Rasulullah juga pernah mendapat wahyu langsung daripada Allah, seperti ketika menerima perintah solat.\n_START_SECTION_\nKritikan terhadap pandangan atau pendapat di atas\n_START_PARAGRAPH_\nMengenai pendapat pertama mengenai al-Quran diturunkan sekaligus dari Allah SWT ke al-Lauh Mahfuz tidak disokong oleh bukti yang jelas dan kukuh. Ayat dalam surah al-Buruj yang digunakan sebagai hujah tidak menunjukkan secara tersurat atau tersirat mengenai penurunan sekaligus. Para ulama hanya membuat tafsiran pada ayat ini. Maksud ayat ini menceritakan tentang al-Quran dipelihara daripada sebarang pencemaran. Ayat ini ditujukan kepada musuh-musuh Islam yang cuba menambah, mengurang atau mengubah ayat al-Quran tidak akan dapat berbuat demikian kerana ia akan tetap tulen dan selamat. Tafsiran ini disokong oleh para mufassir seperti Tabari, Baghawi, Razi dan Ibn Kathir. Pendapat kedua tentang penurunan sekaligus ke Bait al-\xe2\x80\x98Izzah berpandukan kepada ayat 2, surah al-Baqarah dan ayat 1, surah al-Qadr tidak menyatakan secara jelas mengenai al-Quran diturunkan sekaligus pada malam yang penuh berkat tersebut. Kenyataan al-Quran ini merujuk kepada masa ia diturunkan dan tidak mengenai bagaimana atau cara ia diturunkan. Ulama tabiin yang terkenal \xe2\x80\x98Amir al-Sha\xe2\x80\x99abi mengatakan: \xe2\x80\x9cSudah pasti penurunan al-Quran berlaku pada Malam Lailatul-Qadr pada bulan Ramadhan, dan terus turun dalam masa 23 tahun. Tidak ada Nuzul lain melainkan yang diturunkan kepada Rasulullah SAW.\xe2\x80\x9d_NEWLINE_Jumhur bersetuju yang ayat 1-5 daripada surah al-\xe2\x80\x98Alaq diturunkan di akhir Ramadhan 13 tahun sebelum Hijrah. Ketiga-tiga ayat yang dijadikan hujah di atas, tidak dinafikan, merujuk kepada ayat 1-15 surah al-\xe2\x80\x98Alaq. Cuma para ulama mentafsirkan ayat 185 surah al-Baqarah sebagai \xe2\x80\x98keseluruhan al-Quran\xe2\x80\x99. Para ulama, fuqaha, ahli hadith dan ahli tafsir semuanya bersetuju perkataan al-Quran merujuk kepada sebuah al-Quran atau sebahagian daripadanya. Malah ia dinyatakan dalam surah al-A\xe2\x80\x99raf, ayat 204, Allah SWT berfirman,_NEWLINE_\xd9\x88\xd9\x8e\xd8\xa5\xd9\x90\xd8\xb0\xd9\x8e\xd8\xa7 \xd9\x82\xd9\x8f\xd8\xb1\xd9\x90\xd8\xa6\xd9\x8e \xd8\xa7\xd9\x84\xd9\x92\xd9\x82\xd9\x8f\xd8\xb1\xd9\x92\xd8\xa2\xd9\x86\xd9\x8f \xd9\x81\xd9\x8e\xd8\xa7\xd8\xb3\xd9\x92\xd8\xaa\xd9\x8e\xd9\x85\xd9\x90\xd8\xb9\xd9\x8f\xd9\x88\xd8\xa7 \xd9\x84\xd9\x8e\xd9\x87\xd9\x8f \xd9\x88\xd9\x8e\xd8\xa3\xd9\x8e\xd9\x86\xd9\x92\xd8\xb5\xd9\x90\xd8\xaa\xd9\x8f\xd9\x88\xd8\xa7 \xd9\x84\xd9\x8e\xd8\xb9\xd9\x8e\xd9\x84\xd9\x8e\xd9\x91\xd9\x83\xd9\x8f\xd9\x85\xd9\x92 \xd8\xaa\xd9\x8f\xd8\xb1\xd9\x92\xd8\xad\xd9\x8e\xd9\x85\xd9\x8f\xd9\x88\xd9\x86\xd9\x8e \xe2\x80\x9cDan apabila Al-Quran itu dibacakan, maka dengarlah akan dia serta diamlah (dengan sebulat-bulat ingatan untuk mendengarnya), supaya kamu beroleh rahmat.\xe2\x80\x9d_NEWLINE_Mengenai riwayat Ibn \xe2\x80\x98Abbas, ia merupakan pandangan beliau dan tidak ada dikaitkan dengan sebarang ucapan Rasulullah s.a.w. sebagai satu sumber menyokong pendapatnya. Suatu persoalan timbul mengapa perkara sepenting ini hanya disebut oleh Ibn \xe2\x80\x98Abbas sedangkan di kalangan sahabat yang diiktiraf sebagai pakar al-Quran seperti \xe2\x80\x98Abdullah Mas\xe2\x80\x99ud, Ubayy bin Ka\xe2\x80\x99ab, Zaid bin Thabit dan Mu\xe2\x80\x99az bin Jabal tidak membicarakan perkara Nuzul al-Quran yang diturun sekaligus ke Bait al-\xe2\x80\x98Izzah(langit dunia). Al-Zarqani berpendapat tidak wajar untuk mempersoalkan atau tidak mempercayai Ibn \xe2\x80\x98Abbas kerana beliau dikenali sebagai orang yang tidak ada kaitan dengan cerita-cerita israiliyat serta pendiriannya sebagai \xe2\x80\x98sahabat\xe2\x80\x99, oleh itu beliau tergolong di bawah \xe2\x80\x98Hukm al-Marfu\xe2\x80\x99 iaitu perkara yang ada hubungan dengan Rasulullah SAW._NEWLINE_Sebahagian ulama berpendapat penurunan al-Quran hanya sekali sahaja iaitu daripada Allah SWT terus kepada Rasulullah melalui Jibril(Gabriel) secara berperingkat dan bukannya tiga kali dari Allah SWT ke al-Lauh al-Mahfuz, ke Bait al-\xe2\x80\x98Izzah(langit dunia) dan kepada Rasulullah. Penulisan ini tidak akan terbabit dalam perbahasan ulama mengenai jumlah penurunan dan juga mengenai riwayat Ibn \xe2\x80\x98Abbas bersandarkan kepada Rasulullah atau tidak. Penulis hanya menyampaikan adanya perbezaan pendapat di kalangan ulama mengenai jumlah Nuzul.\n_START_SECTION_\nAyat pertama dan terakhir diturunkan\n_START_PARAGRAPH_\nKetinggian kedudukan al-Quran dan keagungan ajaran-ajarannya akan dapat merobah kehidupan manusia, menghubungkan langit dengan bumi, dan dunia dengan akhirat. Pengetahuan mengenai sejarah perundangan Islam daripada sumber utama iaitu al-Quran akan menggambarkan kepada kita mengenai pemeringkatan hukum dan penyesuaiannya dengan keadaan tempat hukum itu diturunkan yang memerlukan per\xc2\xacbahasan mengenai apa yang pertama dan terakhir diturunkan.'